荆渚書懷
作者：趙汝鐩
朝代：宋

paragraphs: 明鏡明於月，白髮白於雪。
月照雪轉添，使我心斷絕。
連年事行役，曾不須臾歇。
陟岡脚雙繭，凌湖舟一葉。
五覿君山面，洪濤漲天闊。
重倚南樓欄，遠鴈逐雲滅。
西風落破帽，龍山酬九節。
摇鞭荆門去，蒙泉弄清潔。
游觀固不惡，奔走計則拙。
眠指幾千里，意者遂休轍。
困翮墮渚宮，因循入覊紲。
天涯寒苦早，袖穿手龜裂。
村沽酒力薄，連釂耳方熱。
矯首飛白雲，杳杳望吳越。
儒冠信誤身，鑄盡六州鐵。